
Saját tervezésű önállóan navigáló mobilrobot tervezése és kivitelezése

A TDK dolgozat keretében a mobilis robotok egyik manőverezési részfeladatát valósítottam meg, az automatikus parkolást. A feladat megvalósítására egy saját tervezésű mobilrobot készítettem. A robot fő feladatai közé tartozik a környezet feltérképezése, a megfelelő méretű parkolóhely kiválasztása és az oda való beparkolás.
Munkám első lépésében a mobilrobot vázát kellett megterveznem. A 3D-s modelleket Autodesk Inventor programban készítettem. A tervezés során fontos szempont volt, hogy az alkatrészek egyediek és gyárthatók legyenek. A tartó és rögzítő alkatrészeket az elektronikai alkatrészek befoglaló és kapcsolódó méretei alapján terveztem meg. A váz alkatrészei műanyag 3D-s nyomtatóval lettek kinyomtatva.
A robot differenciál hajtású. Egy helyben is képes megfordulni. A középső kerekeket a robot hossztengelye mentén a középponttól előre lehet tolni, így a robot használható három-, illetve négykerekűként is.
A tájékozódást több szenzor is segíti. A robotra egy infravörös távolságszenzort építettem, amelyet egy léptetőmotorral forgatok. Ez segít a környezet feltérképezésében. Továbbá hat darab ultrahangos szenzor is fel van szerelve. Ezek a tájékozódásban játszanak fontos szerepet. Ezen kívül saját építésű inkrementális jeladókat is használok. A robot mindkét hajtott kerekén van egy-egy. A jeladók pozícionálásban és a menet közbeni távolságok pontos mérésénél fontosak.
A robot mozgását P szabályzó szabályozza. Azért választottam ezt, mert a robotnak nagy tehetetlensége és ez megfelelően tudja kontrollálni.
Sokféle parkolási metódussal megismerkedtem a kutatómunkám során. Én egy saját konstrukciót találtam ki a parkolásra. Ehhez arra szükség volt, hogy megismerjem az Arduino programozási felületet és egy Arduino Mega 2560 mikrokontroller board működését. A parkolási metódusban az összes szenzort használom. A vezérlő program segítségével a robot a falkövetést, a helykeresést és a beparkolást valósítja meg. A parkolásnál a differenciál hajtás adta előnyöket kihasználom.
Végül egy általam épített pályán teszteltem a kidolgozott algoritmust. A tesztelés során a robot a tervnek megfelelően parkolt be.



